BAYฟาดกำไรเฉียด3พันล้าน
ธนาคารกรุงศรีอยุธยา เผย ไตรมาส 2 ปีนี้กำไรสุทธิ 2,971 ล้านบาท
20 ก.ค. 2554

ธนาคารกรุงศรีอยุธยา เผย ไตรมาส 2 ปีนี้กำไรสุทธิ 2,971 ล้านบาท 
ธนาคารกรุงศรีอยุธยา (BAY) ประกาศผลการดำเนินงานงวดไตรมาส 2 ปีนี้กำไรสุทธิ 2,971 ล้านบาท คิดเป็นกำไรหุ้นละ  0.49บาท  เพิ่มขึ้นประมาณ 39.44%  เมื่อเทียบกับช่วงเดียวกันปีก่อน ที่มีกำไรสุทธิ 2,131 ล้านบาทหรือเท่ากับ  0.35  บาทต่อหุ้น ส่วนผลงานรวม 6เดือนแรกปีนี้ กำไรสุทธิ  5,780 ล้านบาท คิดเป็นกำไรต่อหุ้น 0.96 บาท เพิ่มขึ้นจากระยะเดียวกันปีก่อน 37.61% 
ทั้งนี้กำไรสุทธิของธนาคารกรุงศรีฯมีอัตราการเติบโตน้อยกว่าเมื่อเปรียบเทียบกับธนาคารพาณิชย์ขนาดใหญ่หลายแห่ง เช่น ธนาคารไทยพาณย์(SCB)ที่ทะยานสูงกว่า 50% ทำให้ราคาหุ้น BAY อ่อนตัวลง 0.25 บาทซื้อขายแถวๆ 28.50 บาท บาท ขณะที่ไทยพาณิชย์บวกต่อ1บาทซื้อขายบริเวณ 122 บาท ส่วนธนาคารกรุงเทพ(BBL) ขยับขึ้นแรงกว่า 2บาท ซื้อขายที่ระดับ 169 บาทเพราะมีนัดประกาศตัวเลขกำไรสุทธิในวันนี้(20ก.ค.)ทำให้มีการเก็งกำไรกันว่าจะออกมาดี จึงเข้าไปดักซื้อหุ้นเก็บไว้ก่อน 
อย่างไรก็ตามราคาหุ้นธนาคารพาณิชย์ก็ปรับตัวตามข่าวดีที่ออกมาท่วมตลาด รวมถึงภาวะตลาดหุ้นต่างประเทศส่วนใหญ่ขยับขึ้นยกแผง ทำให้ดัชนีหุ้นไทย เปิดพุ่งแรงก่วา 9 จุด ล่าสุดเคลื่อนไหว1,100 จุดไปเรียบร้อยแล้ว